CELEX: 52017PC0668
Language: da
Date: 2017-11-16
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på Verdenshandelsorganisationens Ministerkonference for så vidt angår offentlig oplagring af hensyn til fødevaresikring, handelsforvridende national støtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet, og SMV'er/gennemsigtighed af lovgivningsmæssige foranstaltninger for handel med varer

EUROPA-KOMMISSIONEN
            Bruxelles, den 16.11.2017
            COM(2017) 668 final
            2017/0301(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på Verdenshandelsorganisationens Ministerkonference for så vidt angår offentlig oplagring af hensyn til fødevaresikring, handelsforvridende national støtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet, og SMV'er/gennemsigtighed af lovgivningsmæssige foranstaltninger for handel med varer
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag til afgørelse vedrører fastlæggelsen af den holdning, der skal indtages på Unionens vegne på Verdenshandelsorganisationens (WTO) 11. Ministerkonference (MC11) i forbindelse med en mulig vedtagelse af en række beslutninger inden for Dohaudviklingsdagsordenen (DDA). Forslaget omfatter: offentlig oplagring af hensyn til fødevaresikring, handelsforvridende national landbrugsstøtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet og SMV'er/gennemsigtighed af lovgivningsmæssige foranstaltninger for handel med varer.
            
            
               2.Baggrund for forslaget
            
            
               2.1.Overenskomsten om oprettelse af Verdenshandelsorganisationen (WTO-overenskomsten) 
            
            
               Marrakeshoverenskomsten om oprettelse af Verdenshandelsorganisationen (WTO-overenskomsten) trådte i kraft den 1. januar 1995. Den Europæiske Union
                  1
                og alle dens 28 medlemsstater er parter i aftalen. 
            
            
               2.2.WTO-Ministerkonferencen
            
            
               Ministerkonferencen er det øverste beslutningsorgan i WTO og mødes mindst hvert andet år. Ministerkonferencens næste møde finder sted i Buenos Aires i Argentina (10.-13. december 2017). 
            
            
               2.3.De påtænkte retsakter, der skal vedtages af WTO-Ministerkonferencen 
            
            
               MC11 kan træffe beslutninger, der har retsvirkninger, om 1) offentlig oplagring af hensyn til fødevaresikring, 2) handelsforvridende national støtte, herunder til bomuld, 3) eksportrestriktioner inden for landbruget, 4) fiskeristøtte, 5) national regulering af tjenesteydelsesområdet og 6) SMV'er/gennemsigtighed af lovgivningsmæssige foranstaltninger for handel med varer ("de påtænkte retsakter").
            
            
               3.Den holdning, der skal indtages på Unionens vegne
            
            
               Formålet med dette forslag er at give Unionen mulighed for at tilslutte sig en eventuel konsensus på MC11 om vedtagelse af beslutninger, der har retsvirkninger, vedrørende ovennævnte spørgsmål.
            
            
               Selv om det endnu er uklart, hvorvidt og i hvilket omfang WTO-medlemmerne vil være i stand til at opnå konsensus, skal EU's holdning på MC11 fastlægges på forhånd af Rådet i henhold til artikel 218, stk. 9, i TEUF
                  2
               . 
            
            
               Nærværende forslag dækker de spørgsmål, for hvilke der kan træffes afgørelse:
            
            
               ·Offentlig oplagring af hensyn til fødevaresikring: Forhandlingerne har til formål at opnå enighed om en "permanent løsning", der opfylder målene som fastsat i ministerbeslutningen fra Bali af 7. december 2013 om offentlig oplagring af hensyn til fødevaresikring (WT/MIN(13)/38-WT/L/913), som fortolket ved den efterfølgende beslutning fra WTO's Almindelige Råd af 27. november 2014 (WT/L/939), og i ministerbeslutningen af 19. december 2015 (WT/MIN(15)/44-WT/L/979). En sådan beslutning kunne svare til den nuværende foreløbige Bali-løsning, med eller uden supplerende betingelser og med eller uden et udvidet anvendelsesområde (for også at omfatte efterfølgende "post-Bali" programmer). 
            
            
               ·Handelsforvridende national landbrugsstøtte, herunder til bomuld: Det er fastsat i artikel 20 i WTO-aftalen om landbrug, at der kan føres forhandlinger om handelsforvridende national støtte, og disse forhandlinger har været en del af DDA-mandatet som fastsat i ministererklæringen fra Doha af 14. november 2001 (WT/MIN(01)/DEC/1). For at sætte fornyet skub i processen har EU sammen med Brasilien, Colombia, Peru og Uruguay fremsat et forslag (JOB/AG/99) om handelsforvridende national støtte (herunder handelsforvridende national støtte til bomuld samt om offentlig oplagring af hensyn til fødevaresikring). EU bør støtte et eventuelt resultat om handelsforvridende national støtte, herunder til bomuld, på MC11. 
            
            
               ·Eksportrestriktioner: Det er fastsat i artikel 20 i WTO-aftalen om landbrug, at der kan føres forhandlinger om en skærpelse af disciplinerne for eksportforbud og -restriktioner i landbrugsaftalens artikel 12.1, og disse forhandlinger er omfattet af DDA-forhandlingerne. I betragtning af dette spørgsmåls betydning for landbrugsreformprocessen og for udviklingen hen imod en fair og markedsorienteret ordning for handel med landbrugsprodukter bør Unionen støtte et eventuelt resultat om eksportrestriktioner.
            
            
               ·Fiskeristøtte: Forhandlingerne om fiskeristøtte er omfattet af DDA, og afskaffelsen af visse former for fiskeristøtte er omfattet af FN's bæredygtige udviklingsmål nr. 14, delmål nr. 6 (SDG 14.6) som aftalt af stats- og regeringscheferne i 2015. EU fremsatte et forslag til WTO om dette spørgsmål (TN/RL/GEN/181/Rev.1). Forhandlingerne er i gang, og Unionen bør støtte et eventuelt resultat på dette område. 
            
            
               ·National regulering: Det er fastsat i artikel VI:4 i WTO's almindelige overenskomst om handel med tjenesteydelser (GATS), at der kan føres forhandlinger om national regulering på tjenesteydelsesområdet. Det nationale reguleringsarbejde er skredet frem de seneste måneder og har resulteret i en konsolideret tekst med forhandlingsforslag, der støttes af omkring 50 WTO-medlemmer (herunder EU). De foreslåede discipliner om national regulering er begrænset til de krav og procedurer, som vedrører licenser og kvalifikationer, samt tekniske standarder og vil finde anvendelse på de sektorer, hvor der er indgået markedsadgangsforpligtelser under GATS. Forhandlingerne er i gang, og Unionen bør støtte et eventuelt resultat på dette område. 
            
         
         
            
               ·SMV'er/gennemsigtighed af lovgivningsmæssige foranstaltninger for handel med varer: DDA-mandatet omfattede forhandlinger om markedsadgang for ikkelandbrugsprodukter, herunder ikketoldmæssige hindringer. I 2017 forelagde EU et forslag om ikketoldmæssige hindringer for WTO, nemlig forslag  til "ministerbeslutning om fremme af SMV'ers handel: gennemsigtighed af lovgivningsmæssige foranstaltninger for handel med varer" (TN/MA/W/144/Rev.3, med Australien, Hongkong, Taiwan, Singapore og Japan som medforslagsstillere). EU's forslag vil fremme SMV'ers adgang til international handel ved at styrke gennemsigtigheden (med notifikation af de endelige tekster til WTO og oprettelse af et offentligt register) samt god reguleringspraksis (med offentlig høring af de interesserede parter om nye foranstaltninger og med et anvendelsesområde begrænset til tekniske handelshindringer (TBT) og sundheds- og plantesundhedsforanstaltninger (SPS)). Forhandlingerne er i gang, og Unionen bør støtte et eventuelt resultat på dette område.
            
            
               Eftersom der på nuværende tidspunkt foregår forhandlinger om alle elementerne i den mulige Buenos Aires-pakke, forventer Kommissionen, at Rådet træffer sin afgørelse om EU's holdning til resultaterne af forhandlingerne, så snart situationen vedrørende de relevante tekster er tilstrækkelig klar, muligvis under selve Ministerkonferencen. 
            
            
               Initiativet er i fuld overensstemmelse med eksisterende bestemmelser på området. Lignende afgørelser blev udarbejdet i forbindelse med tidligere WTO-Ministerkonferencer, herunder senest i forbindelse med den 10. WTO-Ministerkonference i 2015. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               4.1.2.Anvendelse på det foreliggende tilfælde
            
            
               WTO-Ministerkonferencen er et organ, der er nedsat ved en aftale, nemlig WTO-overenskomsten, som i henhold til artikel IV:1 har beføjelse til at træffe beslutning i alle anliggender, der er omfattet af en af de multilaterale handelsaftaler, herunder beslutninger, der har retsvirkninger. 
            
            
               De ovenfor anførte påtænkte retsakter er retsakter, der har retsvirkninger, da de kan påvirke Unionens rettigheder og forpligtelser.
            
            
               De påtænkte retsakter hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal afgørelsen, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Det primære formål med og indholdet af den påtænkte retsakt vedrører den fælles handelspolitik, da de påtænkte mulige afgørelser om DDA-anliggender er omfattet heraf.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 i TEUF sammenholdt med artikel 218, stk. 9, i TEUF.
            
         
         
            
               5.Offentliggørelse af de påtænkte retsakter
            
            
               Da WTO-Ministerkonferencens retsakter vil supplere WTO-overenskomsten, bør de offentliggøres i Den Europæiske Unions Tidende efter vedtagelsen.
            
            
               2017/0301 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på Verdenshandelsorganisationens Ministerkonference for så vidt angår offentlig oplagring af hensyn til fødevaresikring, handelsforvridende national støtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet, og SMV'er/gennemsigtighed af lovgivningsmæssige foranstaltninger for handel med varer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Marrakeshoverenskomsten om oprettelse af Verdenshandelsorganisationen (WTO-overenskomsten) blev indgået af Unionen ved Rådets afgørelse 94/800/EF af 22. december 1994
                  3
                og trådte i kraft den 1. januar 1995. 
            
            
               (2)Verdenshandelsorganisationens (WTO) Ministerkonference kan i henhold til WTO-overenskomstens artikel IV:1 og IX:1 træffe beslutning ved konsensus.
            
            
               (3)WTO-Ministerkonferencen kan på sit 11. møde den 10.-13. december 2017 vedtage beslutninger om offentlig oplagring af hensyn til fødevaresikring, handelsforvridende national støtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet og små og mellemstore virksomheder (SMV'er)/gennemsigtighed af lovgivningsmæssige foranstaltninger for handel med varer. 
            
            
               (4)Det er hensigtsmæssigt at fastlægge den holdning, der skal indtages på Unionens vegne på WTO-Ministerkonferencen, da disse beslutninger kan have retsvirkninger.
            
            
               (5)WTO-medlemmerne betragter den 11. WTO-Ministerkonference som den sidste frist for at vedtage en permanent løsning om offentlig oplagring af hensyn til fødevaresikring. Dette mål blev fastsat i ministerbeslutningen fra Bali af 7. december 2013 om offentlig oplagring af hensyn til fødevaresikring (WT/MIN(13)/38-WT/L/913), som fortolket og bekræftet ved efterfølgende beslutninger. Unionen bør i denne henseende støtte en eventuel permanent løsning i spørgsmålet om offentlig oplagring af hensyn til fødevaresikring.
            
            
               (6)Det er fastsat i artikel 20 i WTO-aftalen om landbrug, at der kan føres forhandlinger om handelsforvridende national støtte, og disse forhandlinger er, sammen med bomuld, omfattet af Dohaudviklingsdagsordenen (DDA). I denne henseende fremsatte EU sammen med Brasilien, Colombia, Peru og Uruguay et forslag (JOB/AG/99) om handelsforvridende national støtte (herunder handelsforvridende national støtte til bomuld samt om offentlig oplagring af hensyn til fødevaresikring) i 2017. I betragtning af dette spørgsmåls betydning og det forhold, at Unionen er en af forslagsstillerne, bør Unionen støtte et eventuelt resultat om handelsforvridende national støtte, herunder til bomuld. 
            
            
               (7)Det er fastsat i artikel 20 i WTO-aftalen om landbrug, at der kan føres forhandlinger om en skærpelse af disciplinerne for eksportforbud og -restriktioner i landbrugsaftalens artikel 12.1, og disse forhandlinger er omfattet af DDA-forhandlingerne. I betragtning af dette spørgsmåls betydning for landbrugsreformprocessen og for udviklingen hen imod en fair og markedsorienteret ordning for handel med landbrugsprodukter bør Unionen støtte et eventuelt resultat om eksportrestriktioner.
            
            
               (8)Forhandlingerne om fiskeristøtte er omfattet af DDA, og afskaffelsen af visse former for fiskeristøtte blev identificeret som en prioritet i FN's bæredygtige udviklingsmål nr. 14, delmål nr. 6 (SDG 14.6) som aftalt af stats- og regeringscheferne i 2015. I betragtning af dette spørgsmåls betydning for handel og bæredygtig udvikling samt det forhold, at Unionen er en af forslagsstillerne, bør Unionen støtte et eventuelt resultat på dette område. 
            
            
               (9)Det er fastsat i artikel VI:4 i WTO's almindelige overenskomst om handel med tjenesteydelser (GATS), at der kan føres forhandlinger om national regulering på tjenesteydelsesområdet, og disse forhandlinger er omfattet af DDA. Et eventuelt forhandlingsresultat kan omfatte administration af foranstaltninger, uafhængighed, gennemsigtighed, tekniske standarder, udvikling af foranstaltninger samt særlig og differentieret behandling. Da drøftelserne er meget fremskredne, og da det har stor systemisk betydning at nå frem til en beslutning om dette spørgsmål, bør Unionen, som også er en af forslagsstillerne, støtte et eventuelt resultat på området.
            
            
               (10)Forhandlingerne om markedsadgang for ikkelandbrugsprodukter er omfattet af DDA-mandatet og omfatter ikketoldmæssige hindringer. I 2017 forelagde EU for WTO et forslag til "ministerbeslutning om fremme af SMV'ers handel: gennemsigtighed af lovgivningsmæssige foranstaltninger for handel med varer" (TN/MA/W/144/Rev.3). Denne beslutning vil, i sin helhed eller med et indsnævret eller udvidet anvendelsesområde, kunne blive vedtaget på MC11. I betragtning af dette spørgsmåls betydning og det forhold, at Unionen er en af forslagsstillerne, bør Unionen støtte et eventuelt resultat på grundlag af EU-forslaget.
            
         
         
            
               (11)På WTO-Ministerkonferencen skal Unionen repræsenteres af Kommissionen i overensstemmelse med artikel 17, stk. 1, i traktaten om Den Europæiske Union (TEU) —
            
            
               VEDTAGET DENNE AFGØRELSE:
            
            
               Artikel 1
            
            
               Følgende holdning skal indtages på Unionens vegne på Verdenshandelsorganisationens 11. Ministerkonference:
            
            
               Unionens holdning på Verdenshandelsorganisationens 11. Ministerkonference skal være at tilslutte sig den konsensus, der opnås blandt WTO's medlemmer med henblik på at vedtage beslutninger om offentlig oplagring af hensyn til fødevaresikring, handelsforvridende national støtte, herunder til bomuld, eksportrestriktioner inden for landbruget, fiskeristøtte, national regulering af tjenesteydelsesområdet og SMV'er/gennemsigtighed af lovgivningsmæssige foranstaltninger for handel med varer.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (EFT L 336 af 23.12.1994, s. 1).
               
               
                  
                     (2)
                  Hvis der i modsætning til de nuværende forventninger opstår en konsensus, som formaliseres i en international aftale om ændring af WTO-overenskomsten eller en multilateral international aftale mellem visse WTO-medlemmer, vil Kommissionen fremlægge de nødvendige forslag i overensstemmelse med artikel 218, stk. 6, i TEUF efter vedtagelse af teksterne og deres åbning for accept af MC11 eller af de berørte WTO-medlemmer i løbet af MC11. 
               
               
                  
                     (3)
                  EFT L 336 af 23.12.1994, s. 1.